贈鄒醫
作者：釋道潜
朝代：宋

paragraphs: 君不見宋清市藥長安西，衆工就取資刀圭。
瘡瘍疾病一皆往，所應不必黄金賫。
度未能酬輒焚券，耻學庸生憂噬臍。
人人德清莫肯負，日獲遠利豐子妻。
公侯餽遺日相屬，螘食華衣乘駃騠。
羅池神人爲作傳，至今名譽橫雲霓。
鄒君業醫世淮海，瀉盛補衰知徑蹊。
玉函金匱恣探討，拏以自副能不迷。
頃年西游抵京室，達官貴吏爭品題。
歸來鄉縣頗蕭瑟，湖水粘雲芳草萋。
憐余寢瘵古佛剎，每辱珍劑相扶携。
傾囊倒橐願爲贈，唯有圓蒲并杖藜。
君聞掉頭不我顧，止索詩句光衡圭。
夜披陳編見清事，重嗟此道今如泥。
君誠有意嗣前躅，篋笥不憂無錦綈。